CELEX: 
Language: lt
Date: 2019-05-03 00:00:00
Title: KOMISIJOS DELEGUOTASIS SPRENDIMAS (ES) …/... kuriuo, siekiant vienodo maisto atliekų kiekio matavimo, Europos Parlamento ir Tarybos direktyva 2008/98/EB papildoma nuostatomis dėl bendros metodikos ir būtiniausių kokybės reikalavimų

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Maisto gamyba, platinimas ir sandėliavimas reikalauja daug gamtos išteklių ir daro poveikį aplinkai. Maisto produktų, kurie vis dar gali būti valgomi arba naudojami kaip šalutiniai produktai pramonėje, išmetimas didina šį poveikį ir lemia finansinius nuostolius vartotojams ir ekonomikai. Remiantis tyrimu pagal FP7 programą FUSIONS, ES kasmet išmetama apie 88 mln. tonų maisto, o su tuo susijusios išlaidos siekia 143 mlrd. EUR. 2015 m. rugsėjo mėn. Jungtinių Tautų Generalinė Asamblėja į 2030 m. darnaus vystymosi tikslus įtraukė tikslą perpus sumažinti vienam gyventojui tenkančių maisto atliekų kiekį mažmeninės prekybos ir vartojimo lygmenimis ir apriboti maisto nuostolius visoje gamybos ir tiekimo grandinėje. ES ir jos valstybės narės yra įsipareigojusios šį tikslą įgyvendinti.
            
            
               Atliekų direktyva valstybės narės įpareigojamos stebėti maisto atliekų susidarymą ir imtis priemonių jų susidarymui riboti. Tačiau ES vis dar nėra suderinto maisto atliekų kiekio matavimo metodo, todėl valdžios institucijoms sudėtinga įvertinti šių atliekų susidarymo mastą, priežastis ir ilgalaikes tendencijas. Kiekio matavimo problemos sprendimas – svarbus žingsnis siekiant geriau suprasti problemą, užtikrinti nuoseklią stebėseną ir ataskaitų teikimą, taip pat koordinuotą ES lygmens politiką, visų pirma nustatant galimus kiekybinius maisto atliekų mažinimo tikslus.
            
            
               Maisto atliekos susidaro visoje maisto tiekimo grandinėje: pirminės gamybos, perdirbimo ir gamybos, paskirstymo, restoranų bei maitinimo paslaugų ir namuose. Todėl maisto atliekas ypatingai sunku apskaičiuoti, nes kiekvieno maisto tiekimo grandinės etapo maisto atliekų savybės, maisto atliekų šaltiniai ir maisto atliekų susidarymo veiksniai labai skiriasi. 
            
            
               Šiuo metu renkami duomenys apie atliekas, visų pirma duomenys, renkami atliekų statistikos tikslais, neapima išsamios informacijos apie maisto atliekų kiekius. Taip yra dėl to, kad labai dažnai maisto atliekos surenkamos kartu su kitomis atliekomis. Be to, kadangi duomenys apie atliekas paprastai renkami atliekų surinkimo etapu, jie neapima informacijos apie atliekas, išmetamas ne į atliekų surinkimo ir apdorojimo sistemas. 
            
            
               Dėl šių priežasčių reikia atskiro teisės akto, kuriame didžiausias dėmesys būtų skiriamas maisto atliekų kiekiui matuoti, kuris turėtų būti kuo labiau suderintas su esamomis duomenų rinkimo schemomis ir kuris suteiktų pagrindą tolesnėms valstybių narių pastangoms nustatyti susidariusių maisto atliekų kiekius. 
            
            
               2.KONSULTACIJOS PRIEŠ PRIIMANT AKTĄ
            
            
               Prieš rengiant dokumentą vyko ES FP7 mokslinių tyrimų programa FUSIONS, per kurią išnagrinėtos įvairios maisto atliekų stebėsenos galimybės ir pateikta rekomendacija valstybėms narėms dėl maisto atliekų kiekio matavimo.
            
            
               Dokumento metmenys pirmą kartą pristatyti 2016 m. lapkričio mėn. ES maisto nuostolių ir švaistymo prevencijos platformai. 2016–2018 m. buvo keičiamasi informacija platformoje ir platformos maisto atliekų kiekio matavimui skirtame pogrupyje (surengti 3 posėdžiai). Teisėkūros institucijoms pasiekus politinį susitarimą dėl Komisijos pasiūlymo, kuriuo iš dalies keičiama Atliekų pagrindų direktyva, dėl teisės akto projekto konsultuotasi su valstybių narių maisto nuostolių ir maisto atliekų ekspertų grupe ir ekspertų atliekų klausimais grupės ekspertais (surengti 5 posėdžiai). 
            
            
               Surengtos keturių savaičių viešos konsultacijos, per kurias iki 2019 m. balandžio 4 d. termino suinteresuotosios šalys, įskaitant maisto tvarkymo subjektus ir pramonės asociacijas, geresnio reglamentavimo portale elektronine forma pateikė 34 nuomones.
            
            
               Gautose pastabose daugiausia atspindima suinteresuotųjų šalių jau per pirmiau aprašytus konsultacijų etapus išreikšta pozicija, teigiamai vertinami per konsultacijas įtraukti pakeitimai, tačiau keliais atvejais siūloma ateityje parengti papildomas gaires. Dažnai prašoma į teisės aktą įtraukti savanorišką maisto nuostolių ir atliekų stebėseną ūkių lygmeniu, įskaitant per derliaus nuėmimą nesurinktus augalus. Tačiau kadangi valstybės narės dar nėra pasirengusios atlikti tokios stebėsenos, šiuo metu į šį prašymą nebuvo atsižvelgta. Taip pat šiame teisės akte nebuvo atsižvelgta į pastabas, susijusias su bendrąja maisto atliekų politika, o ne su konkrečiomis teisės akto nuostatomis. 
            
            
               3.DELEGUOTOJO AKTO TEISINIAI ASPEKTAI 
            
            
               Pagal Direktyvos 2008/98/EB dėl atliekų 9 straipsnio 8 dalį Komisijai suteikiami įgaliojimai nustatyti, kaip matuojamas maisto atliekų kiekis, ir nustatyti būtiniausius kokybės reikalavimus siekiant užtikrinti vienodą matavimą.
            
            
               1 straipsnyje patikslinama maisto atliekų kiekio matavimo aprėptis. 2 straipsnyje nustatomos nuostatos, kaip turi būti atliekamas kiekio matavimas siekiant užtikrinti, kad valstybės narės galėtų kasmet teikti naujausius duomenis. 
            
            
               3 straipsnis susijęs su savanoriškai teikiamais duomenimis, kurie gali apimti išsamesnius duomenis apie maisto atliekas ar kitus duomenis, susijusius su maisto atliekų prevencija.
            
            
               4 straipsnyje nustatomi kokybės reikalavimai, siekiant užtikrinti kiekio matavimo kokybę atsižvelgiant į būsimus patobulinimus.
            
            
               KOMISIJOS DELEGUOTASIS SPRENDIMAS (ES) …/...
            
            
               2019 05 03
            
         
         
            
               kuriuo, siekiant vienodo maisto atliekų kiekio matavimo, Europos Parlamento ir Tarybos direktyva 2008/98/EB papildoma nuostatomis dėl bendros metodikos ir būtiniausių kokybės reikalavimų
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2008 m. lapkričio 19 d. Europos Parlamento ir Tarybos direktyvą 2008/98/EB dėl atliekų ir panaikinančią kai kurias direktyvas
                  1
               , ypač į jos 9 straipsnio 8 dalį,
            
            
               kadangi:
            
            
               (1)Direktyva 2008/98/EB valstybės narės įpareigojamos į savo atliekų prevencijos programas įtraukti maisto atliekų prevenciją ir stebėti bei vertinti maisto atliekų prevencijos priemonių įgyvendinimą, matuodamos maisto atliekų kiekį pagal bendrą metodiką. Šią metodiką, remdamasi ES maisto nuostolių ir švaistymo prevencijos platformos veiklos rezultatais, siekdama vienodo maisto atliekų kiekio matavimo turi nustatyti Komisija;
            
            
               (2)Reglamente (EB) Nr. 178/2002
                  2
                pateikta termino „maistas“ apibrėžtis apima bet kokį maistą visoje maisto tiekimo grandinėje nuo gamybos iki suvartojimo. Maistas – tai taip pat nevalgomos dalys, kurios nebuvo atskirtos nuo valgomų maisto dalių jį gaminant, pavyzdžiui, kaulai prie žmonėms vartoti skirtos mėsos. Taigi maisto atliekos gali apimti maisto dalis, kurios skirtos nuryti, ir maisto dalis, kurios nėra skirtos nuryti; 
            
            
               (3)maisto atliekos neapima maisto tiekimo grandinės etapų nuostolių, kai tam tikri produktai dar nėra tapę maistu, kaip apibrėžta Reglamento (EB) Nr. 178/2002 2 straipsnyje, pavyzdžiui, valgomųjų augalų prieš nuimant derlių. Be to, maisto atliekos neapima šalutinių maisto gamybos produktų, kurie atitinka Direktyvos 2008/98/EB 5 straipsnio 1 dalyje nustatytus kriterijus, kadangi tokie šalutiniai produktai nėra atliekos; 
            
            
               (4)maisto atliekų prevencija ir mažinimas turi būti vykdomi visoje maisto tiekimo grandinėje. Kadangi įvairiuose maisto tiekimo grandinės etapuose susidarančių maisto atliekų rūšys ir jų susidarymo veiksniai labai skiriasi, maisto atliekų kiekis turi būti matuojamas kiekvienu etapu atskirai;
            
            
               (5)maisto atliekų priskyrimas skirtingiems maisto tiekimo grandinės etapams turėtų būti vykdomas pagal Europos Parlamento ir Tarybos reglamentu (EB) Nr. 1893/2006
                  3
                nustatytą bendrą Sąjungos ekonominės veiklos rūšių statistinį klasifikatorių NACE 2 red. Jeigu tinkamo NACE 2 red. klasifikatoriaus nėra, priskyrimas namų ūkiams turėtų būti atliekamas remiantis Europos Parlamento ir Tarybos reglamento (EB) Nr. 2150/2002
                  4
                I priedo 8 skirsnio 1.2 punktu; 
            
            
               (6)nors pagal Komisijos sprendimą 2000/532/EB
                  5
               , kuriuo nustatomas Europos atliekų sąrašas, maisto atliekas ne visada galima tiksliai identifikuoti, jis gali padėti nacionalinėms valdžios institucijoms įvertinti maisto atliekų kiekį;
            
            
               (7)Direktyvos 2008/98/EB 2 straipsnio 1 dalies f punkte nurodytos žemės ūkio medžiagos, Direktyvos 2008/98/EB 2 straipsnio 2 dalies b punkte nurodyti šalutiniai gyvūniniai produktai nepatenka į tos direktyvos taikymo sritį, todėl neturėtų būti vertinami kaip maisto atliekos; 
            
            
               (8)tam, kad metodika būtų praktiškai taikoma ir kad stebėsenos našta būtų proporcinga ir pagrįsta, kai kurie atliekų srautai, kurie, kaip manoma, neapima maisto atliekų arba kurie apima mažai maisto atliekų, neturėtų būti matuojami kaip maisto atliekos; 
            
            
               (9)siekiant tiksliau išmatuoti maisto atliekų kiekį, su maisto atliekomis sumaišytos ne maisto medžiagos (pvz., dirvožemis ar pakuotė) į maisto atliekų masę turėtų būti neįtraukiamos, kiek tai įmanoma; 
            
            
               (10)kelių rūšių maisto produktai paprastai išmetami kaip nuotekos arba su nuotekomis, pvz., į butelius išpilstytas geriamasis ir mineralinis vanduo, gėrimai ir kiti skysčiai. Šiuo metu nėra tokių atliekų kiekio matavimo metodų, kurie užtikrintų pakankamą pateiktų duomenų patikimumo ir palyginamumo lygį. Todėl tokių rūšių maisto produktai neturėtų būti vertinami kaip maisto atliekos. Tačiau valstybėms narėms turėtų būti suteikta galimybė savanoriškai teikti informaciją apie šių rūšių maisto produktus;
            
            
               (11)nors medžiagos, skirtos naudoti kaip pašarinės žaliavos, kaip nurodyta Direktyvos 2008/98/EB 2 straipsnio 2 dalies e punkte, neįtrauktos į tos direktyvos taikymo sritį ir todėl jų kiekis neturėtų būti matuojamas kaip maisto atliekos, informacija apie maisto produktus, kurie iš pradžių buvo skirti žmonėms vartoti ir po to nukreipti gyvūnams šerti (įskaitant maisto produktus, apibrėžtus Komisijos reglamento (ES) Nr. 68/2013
                  6
                priedo A dalies 3 punkte), yra svarbi siekiant suprasti medžiagų, susijusių su maistu, srautus ir gali būti naudinga planuojant tikslinę maisto atliekų prevencijos politiką. Todėl valstybėms narėms turėtų būti suteikta galimybė savanoriškai vienodu būdu teikti šią informaciją;
            
            
               (12)kad būtų galima tiksliai nustatyti kiekvienu maisto tiekimo grandinės etapu susidarančių maisto atliekų kiekius, valstybės narės turėtų išsamiai išmatuoti maisto atliekų kiekius. Tokie išsamūs matavimai turėtų būti atliekami reguliariai kiekvienu maisto tiekimo grandinės etapu ir ne rečiau kaip kartą per ketverius metus; 
            
            
               (13)pagal Direktyvos 2008/98/EB 37 straipsnio 3 dalį valstybės narės kasmet turi pateikti maisto atliekų kiekio ataskaitas. Siekiant užtikrinti proporcingumą ir sumažinti administracinę naštą, valstybėms narėms turėtų būti pateikti įvairūs maisto atliekų kiekio matavimo metodai, taikytini teikiant tas metines ataskaitas, įskaitant esamas maisto atliekų susidarymo analizes, naujus specializuotus maisto atliekų tyrimus, taip pat duomenis, surinktus atliekų statistikos tikslais ar vykdant ataskaitų apie atliekas teikimo prievoles, ir kitus socialinius ir ekonominius duomenis, arba šių galimybių derinį. Turėtų būti kiek įmanoma naudojami pripažinti duomenų šaltiniai, pavyzdžiui, Europos statistikos sistema; 
            
            
               (14)siekiant užtikrinti vienodą medžiagų srautų maisto tiekimo grandinėje stebėseną vykdant tikslinę maisto atliekų prevencijos politiką, turėtų būti užtikrinta, kad valstybės narės, nusprendusios išsamiau išmatuoti maisto atliekų kiekį ar išplėsti matavimo aprėptį, galėtų tai padaryti vienodu būdu;
            
         
         
            
               (15)kad būtų galima patikrinti pateiktus duomenis ir patobulinti matavimo metodus ir siekiant užtikrinti tų metodų palyginamumą, valstybės narės turėtų pateikti papildomos informacijos, susijusios su matavimo metodais ir surinktų duomenų kokybe,
            
            
               PRIĖMĖ ŠĮ SPRENDIMĄ: 
            
            
               1 straipsnis
                  Maisto atliekų kiekio matavimo aprėptis 
            
            
               1.Maisto atliekų kiekiai matuojami atskirai šiais maisto tiekimo grandinės etapais: 
            
            
               a)pirminės gamybos; 
            
            
               b)perdirbimo ir gamybos, 
            
            
               c)mažmeninio ir kitokio maisto paskirstymo; 
            
            
               d)restoranų ir maitinimo paslaugų; 
            
            
               e)namų ūkių. 
            
            
               2.Maisto atliekos kiekvienam iš 1 dalyje nurodytų maisto tiekimo grandinės etapų priskiriamos pagal I priedą. 
            
            
               3.Matavimas apima maisto atliekas, kurios klasifikuojamos taikant II priede nurodytus atliekų kodus arba bet kurį kitą maisto atliekas apimančių atliekų kodą.
            
            
               4.Maisto atliekų kiekio matavimas neapima:
            
            
               (a)Direktyvos 2008/98/EB 2 straipsnio 1 dalies f punkte nurodytų žemės ūkio medžiagų; 
            
            
               (b)Direktyvos 2008/98/EB 2 straipsnio 2 dalies b punkte nurodytų šalutinių gyvūninių produktų; 
            
            
               (c)maisto atliekų liekanų, surinktų iš pakuočių atliekų, Sprendime 2000/532/EB nustatytame Europos atliekų sąraše klasifikuojamų prie atliekų kodo „15 01 Pakuotės (įskaitant atskirai surinktas komunalines pakuočių atliekas)“; 
            
            
               (d)maisto atliekų liekanų, surinktų iš atliekų, Sprendime 2000/532/EB nustatytame Europos atliekų sąraše klasifikuojamų prie atliekų kodo 20 03 03 „Gatvių valymo liekanos“; 
            
            
               (e)nemaistinių medžiagų, sumaišytų su maisto atliekomis jas renkant, kiek tai įmanoma.
            
            
               5.Maisto atliekų kiekio matavimas, nedarant poveikio 3 straipsnyje nurodytam savanoriškam matavimui, neapima:
            
            
               a)maisto atliekų, išmetamų kaip nuotekos arba su nuotekomis;
            
            
               b)medžiagų, skirtų naudoti kaip pašarinės žaliavos, nurodytos Direktyvos 2008/98/EB 2 straipsnio 2 dalies e punkte. 
            
         
         
            
               2 straipsnis
               Maisto atliekų kiekio matavimo metodika 
            
            
               1.Valstybės narės kasmet matuoja per visus kalendorinius metus susidariusių maisto atliekų kiekį. 
            
            
               2.Valstybės narės maisto atliekų kiekį konkrečiu maisto tiekimo grandinės etapu matuoja bent kartą per ketverius metus taikydamos III priede nustatytą metodiką.
            
            
               3.Jei III priede nurodyta metodika netaikoma, valstybės narės maisto atliekų kiekį konkrečiu maisto tiekimo grandinės etapu matuoja taikydamos IV priede nustatytą metodiką. 
            
            
               4.Pirmuoju ataskaitiniu laikotarpiu, kaip nurodyta Direktyvos 2008/98/EB 37 straipsnio 3 dalies trečioje pastraipoje, valstybės narės matuoja maisto atliekų kiekį visais maisto tiekimo grandinės etapais taikydamos III priede nustatytą metodiką. Šiam laikotarpiui valstybės narės gali naudoti pagal esamus tvarka jau surinktus 2017 ir vėlesnių metų duomenis. 
            
            
               5.Maisto atliekų kiekis matuojamas šviežios masės metrinėmis tonomis.
            
            
               3 straipsnis
               Savanoriškas matavimas
            
            
               Valstybės narės gali matuoti ir pateikti Komisijai papildomus su maisto atliekų kiekiu susijusius duomenis, taip pat su maisto atliekų prevencija susijusius duomenis. Tokius duomenis gali sudaryti:
            
            
               a)maisto atliekų, laikomų sudarytomis iš maisto produktų dalių, skirtų žmonėms nuryti, kiekis;
            
            
               b)maisto atliekų, išmetamų kaip nuotekos arba su nuotekomis, kiekis;
            
            
               c)maisto, kuris buvo perskirstytas žmonėms vartoti, kaip nurodyta Direktyvos 2008/98/EB 9 straipsnio 1 dalies h punkte, kiekis;
            
            
               d)žmonėms vartoti nebetinkamo maisto, pateikto rinkai perdirbti į pašarus pašarų verslo operatoriui, kaip apibrėžta Reglamento (EB) Nr. 178/2002 3 straipsnio 6 dalyje, kiekis; 
            
            
               e)nebevartotini maisto produktai, kaip apibrėžta Komisijos reglamento (ES) Nr. 68/2013 priedo A dalies 3 punkte.
            
            
               4 straipsnis
                  Būtiniausi kokybės reikalavimai
            
            
               1.Valstybės narės imasi tinkamų priemonių, kad užtikrintų maisto atliekų kiekio matavimo patikimumą ir tikslumą. Valstybės narės visų pirma užtikrina, kad: 
            
            
               (a)pagal III priede nustatytą metodiką atlikti matavimai būtų pagrįsti reprezentatyviąja populiacijos, kuriai taikomi jų rezultatai, imtimi ir tinkamai atspindėtų matuotino maisto atliekų kiekio duomenų pokyčius; 
            
            
               (b)pagal IV priede nustatytą metodiką atliekami matavimai būtų grindžiami geriausia turima informacija. 
            
            
               2.Valstybės narės pateikia Komisijai informaciją apie taikytus maisto atliekų kiekio matavimo kiekvienu maisto tiekimo grandinės etapu metodus ir apie bet kokius svarbius taikomų metodų pakeitimus, palyginus su anksčiau taikytais matavimo metodais. 
            
            
               5 straipsnis
                  Įsigaliojimas
            
            
               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
         
         
            
               Priimta Briuselyje 2019 05 03
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
               
            
         
         
            
                  
                     (1)
                  
                        2008 m. lapkričio 19 d. Europos Parlamento ir Tarybos direktyva 2008/98/EB dėl atliekų ir panaikinanti kai kurias direktyvas (OL L 312, 2008 11 22, p. 3). 
               
               
                  
                     (2)
                  
                        2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1–24).
               
               
                  
                     (3)
                  
                        2006 m. gruodžio 20 d. Europos Parlamento ir Tarybos reglamentas (EB) Nr. 1893/2006, nustatantis statistinį ekonominės veiklos rūšių klasifikatorių NACE 2 red. ir iš dalies keičiantis Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių
                     (OL L 393, 2006 12 30, p. 1).
               
               
                  
                     (4)
                  
                        2002 m. lapkričio 25 d. Europos Parlamento ir Tarybos reglamentas (EB) Nr. 2150/2002 dėl atliekų statistikos (OL L 332, 2002 12 9, p. 1).
               
               
                  
                     (5)
                  
                        2000 m. gegužės 3 d. Komisijos sprendimas 2000/532/EB, keičiantis sprendimą 94/3/EB, nustatantį atliekų sąrašą pagal Tarybos direktyvos 75/442/EEB dėl atliekų 1 straipsnio a dalį, ir Tarybos sprendimą 94/904/EB, nustatantį pavojingų atliekų sąrašą pagal Tarybos direktyvos 91/689/EEB dėl pavojingų medžiagų 1 straipsnio 4 dalį (OL L 226, 2000 9 6, p. 3).
               
               
                  
                     (6)
                  
                        2013 m. sausio 16 d. Komisijos reglamentas (ES) Nr. 68/2013 dėl pašarinių žaliavų katalogo
                  (OL L 29, 2013 1 30, p. 1)
                  .
               
            
      
    ---documentbreak--- 
      
         
         
            
               I PRIEDAS
            
            
               Maisto atliekų priskyrimas skirtingiems maisto tiekimo grandinės etapams
            
            
                     
                  
                  
                     
                  
                  
                     
                        Veikla, dėl kurios susidaro atliekos
                     
                  
               
                     
                        Maisto tiekimo grandinės etapai
                     
                  
                  
                     
                        Atitinkamas atliekų statistikos punktas
                           1
                        , į kurį įtrauktas konkretus maisto tiekimo grandinės etapas
                     
                  
                  
                     
                        Atitinkamas NACE 2 red. kodas
                     
                  
                  
                     
                        Aprašas 
                     
                  
               
                     
                        Pirminė gamyba
                     
                  
                  
                     
                        1 punkto dalis
                     
                     
                  
                  
                     
                        A sekcija
                     
                  
                  
                     
                        Žemės ūkis, miškininkystė ir žuvininkystė 
                     
                  
               
                     
                  
                  
                     
                  
                  
                     
                  
                  
                     
                        01 skyrius
                     
                     
                  
                  
                     
                        Augalininkystė ir gyvulininkystė, medžioklė ir susijusių paslaugų veikla 
                     
                  
               
                     
                  
                  
                     
                  
                  
                     
                  
                  
                     
                        03 skyrius
                     
                  
                  
                     
                        Žvejyba ir akvakultūra
                     
                  
               
                     
                        Perdirbimas ir gamyba
                     
                  
                  
                     
                        3 punkto dalis 
                     
                     
                  
                  
                     
                        C sekcija
                     
                  
                  
                     
                        Gamyba
                     
                  
               
                     
                  
                  
                     
                  
                  
                     
                  
                  
                     
                        10 skyrius
                     
                  
                  
                     
                        Maisto produktų gamyba
                     
                  
               
                     
                  
                  
                     
                  
                  
                     
                  
                  
                     
                        11 skyrius
                     
                  
                  
                     
                        Gėrimų gamyba
                     
                  
               
                     
                        Mažmeninis ir kitoks maisto paskirstymas
                     
                  
                  
                     
                        17 punkto dalis
                     
                     
                  
                  
                     
                        G sekcija
                     
                  
                  
                     
                        Didmeninė ir mažmeninė prekyba; variklinių transporto priemonių ir motociklų remontas
                     
                  
               
                     
                  
                  
                     
                  
                  
                     
                  
                  
                     
                        46 skyrius
                     
                  
                  
                     
                        Didmeninė prekyba, išskyrus prekybą variklinėmis transporto priemonėmis ir motociklais
                     
                  
               
                     
                  
                  
                     
                  
                  
                     
                  
                  
                     
                        47 skyrius
                     
                  
                  
                     
                        Mažmeninė prekyba, išskyrus variklinių transporto priemonių ir motociklų prekybą
                     
                  
               
                     
                        Restoranai ir maitinimo paslaugos
                     
                  
                  
                     
                        17 punkto dalis
                     
                     
                  
                  
                     
                        I sekcija 
                     
                  
                  
                     
                        Apgyvendinimo ir maitinimo paslaugų veikla
                     
                  
               
                     
                  
                  
                     
                  
                  
                     
                  
                  
                     
                        55 skyrius
                     
                  
                  
                     
                        Apgyvendinimo veikla
                     
                  
               
                     
                  
                  
                     
                  
                  
                     
                  
                  
                     
                        56 skyrius
                     
                  
                  
                     
                        Maitinimo ir gėrimų teikimo veikla
                     
                  
               
                     
                  
                  
                     
                  
                  
                     
                        N, O, P, Q, R, S sekcijos
                     
                  
                  
                     
                  
               
                     
                  
                  
                     
                  
                  
                     
                  
                  
                     
                        Skyriai, apimantys veiklą, kurioje teikiamos maitinimo paslaugos (pvz., pagaminto valgio tiekimas darbuotojams, sveikatos priežiūra, švietimas, pagaminto valgio tiekimas kelionėse). 
                     
                  
                  
                     
                  
               
                     
                        Namų ūkiai
                     
                  
                  
                     
                        19 punktas
                     
                  
                  
                     
                        Namų ūkiai, kaip nurodyta Reglamento (EB) Nr. 2150/2002 dėl atliekų statistikos I priedo 8 skirsnio 1.2 punkte
                     
                  
                  
                     
                        Namų ūkiuose susidarančios atliekos
                     
                  
               
               II PRIEDAS
            
            
               Atliekų kodai, įtraukti į Europos atliekų, tarp kurių paprastai yra maisto atliekų, sąrašą
                  2
               
            
            
               Pirminė gamyba
            
            
                     
                        02 01 02
                     
                  
                  
                     
                        gyvūnų audinių atliekos
                     
                  
               
                     
                        02 01 03 
                     
                  
                  
                     
                        augalų audinių atliekos
                     
                  
               
               Perdirbimas ir gamyba
            
            
                     
                        02 02 
                     
                  
                  
                     
                        mėsos, žuvies ir kito gyvūninės kilmės maisto gamybos ir perdirbimo atliekos
                     
                  
               
                     
                        02 03
                     
                  
                  
                     
                        vaisių, daržovių, grūdų, maistinio aliejaus, kakavos, kavos, arbatos ir tabako paruošimo ir perdirbimo atliekos; konservų gamybos atliekos; mielių ir mielių ekstrakto gamybos, melasos gamybos ir fermentavimo atliekos;
                     
                  
               
                     
                        02 04
                     
                  
                  
                     
                        cukraus gamybos atliekos
                     
                  
               
                     
                        02 05
                     
                  
                  
                     
                        pieno pramonės atliekos
                     
                  
               
                     
                        02 06
                     
                  
                  
                     
                        kepimo ir konditerijos pramonės atliekos
                     
                  
               
                     
                        02 07
                     
                  
                  
                     
                        alkoholinių ir nealkoholinių gėrimų (išskyrus kavą, arbatą ir kakavą) gamybos atliekos
                     
                  
               
               Mažmeninis ir kitoks maisto paskirstymas 
            
            
                     
                        20 01 08 
                     
                  
                  
                     
                        biologiškai skaidžios virtuvių ir valgyklų atliekos 
                     
                  
               
                     
                        20 01 25 
                     
                  
                  
                     
                        maistinis aliejus ir riebalai
                     
                  
               
                     
                        20 03 01
                     
                  
                  
                     
                        mišrios komunalinės atliekos
                     
                  
               
                     
                        20 03 02
                     
                  
                  
                     
                        turgaviečių atliekos
                     
                  
               
                     
                        16 03 06 
                     
                  
                  
                     
                        organinės atliekos, nenurodytos 16 03 05 pozicijoje
                     
                  
               
               Restoranai ir maitinimo paslaugos
            
            
                     
                        20 01 08 
                     
                  
                  
                     
                        biologiškai skaidžios virtuvių ir valgyklų atliekos 
                     
                  
               
                     
                        20 01 25 
                     
                  
                  
                     
                        maistinis aliejus ir riebalai
                     
                  
               
                     
                        20 03 01
                     
                  
                  
                     
                        mišrios komunalinės atliekos
                     
                  
               
               Namų ūkiai
            
            
                     
                        20 01 08 
                     
                  
                  
                     
                        biologiškai skaidžios virtuvių ir valgyklų atliekos 
                     
                  
               
                     
                        20 01 25 
                     
                  
                  
                     
                        maistinis aliejus ir riebalai
                     
                  
               
                     
                        20 03 01
                     
                  
                  
                     
                        mišrios komunalinės atliekos
                     
                  
               
            
               III PRIEDAS
            
            
               Išsamaus maisto atliekų kiekio matavimo metodika 
            
            
               Maisto atliekų kiekis maisto tiekimo grandinės etapu nustatomas matuojant maisto tvarkymo subjektų arba namų ūkių imties maisto atliekų kiekį, taikant kurį nors iš toliau nurodytų metodų ar šių metodų derinį arba bet kurį kitą metodą, kuris yra lygiavertiškai tinkamas, reprezentatyvus ir patikimas.
            
         
         
            
                     
                        Maisto tiekimo grandinės etapas
                     
                  
                  
                     
                        Matavimo metodai
                     
                  
               
                     
                        Pirminė gamyba
                     
                  
                  
                     
                        ·Tiesioginis matavimas
                     
                  
                  
                     
                        ·Masės balansas
                     
                  
                  
                     
                  
                  
                     
                        ·Klausimynai ir apklausos
                     
                     
                     
                        ·Koeficientai ir gamybos statistika
                     
                     
                     
                        ·Atliekų sudėties analizė
                     
                     
                  
               
                     
                        Perdirbimas ir gamyba
                     
                  
                  
                     
                  
                  
                     
                        ·
                     
                  
                  
                     
                  
                  
                     
                  
               
                     
                        Mažmeninis ir kitoks maisto paskirstymas
                     
                  
                  
                     
                  
                  
                     
                        ·
                     
                  
                  
                     
                        ·Atliekų sudėties analizė
                     
                  
                  
                     
                        ·Skaičiavimas / nuskaitymas
                     
                  
                  
                     
                  
               
                     
                        Restoranai ir maitinimo paslaugos
                     
                  
                  
                     
                  
                  
                     
                  
                  
                     
                        ·
                     
                  
                  
                     
                        ·
                     
                  
                  
                     
                        ·Dienoraščiai
                     
                  
               
                     
                        Namų ūkiai
                     
                  
                  
                     
                  
                  
                     
                        ·
                     
                  
                  
                     
                        ·
                     
                  
                  
                     
                  
                  
                     
                        ·
                     
                  
               
               Metodų aprašymas
            
            
               Tiesiogine prieiga prie maisto atliekų pagrįsti metodai / tiesioginis matavimas 
            
            
               Subjektas, turintis tiesioginę (fizinę) prieigą prie maisto atliekų, taiko šiuos metodus maisto atliekų kiekiui matuoti arba apytiksliai įvertinti: 
            
            
               ·Tiesioginis matavimas (svėrimas arba tūrio vertinimas)
            
            
               Naudojamas matavimo įtaisas maisto atliekų pavyzdžių arba visų atliekų frakcijų masei nustatyti tiesiogiai arba nustatant pagal tūrį. Tai apima atskirai surinktų maisto atliekų kiekio matavimą.
            
            
               ·Nuskaitymas / skaičiavimas 
            
            
               Maisto atliekas sudarančių vienetų skaičiaus vertinimas ir rezultatų panaudojimas masei nustatyti. 
            
            
               ·Atliekų sudėties analizė
            
            
               Fizinis maisto atliekų atskyrimas nuo kitų frakcijų, siekiant nustatyti išrūšiuotų frakcijų masę. 
            
            
               ·Dienoraščiai 
            
            
               Asmuo arba asmenų grupė reguliariai registruoja informaciją apie maisto atliekas. 
            
            
               Kiti metodai
            
            
               Kai nėra tiesioginės (fizinės) prieigos prie maisto atliekų arba kai tiesioginis matavimas neįmanomas, taikomi šie metodai: 
            
            
               ·Masės balansas 
            
            
               Maisto atliekų kiekio apskaičiavimas atsižvelgiant į matuojamą sistemą patenkančių ir iš jos pašalinamų maisto žaliavų ir produkcijos masę, taip pat toje sistemoje atsirandančias perdirbimo sąnaudas ir suvartojimą.
            
            
               ·Koeficientai
            
            
               Anksčiau nustatytų maisto pramonės sektoriui ar verslo subjektui reprezentatyvių maisto atliekų koeficientų ar procentinių dydžių taikymas. Tokie koeficientai arba procentiniai dydžiai nustatomi imant mėginius, remiantis maisto tvarkymo subjektų pateiktais duomenimis arba taikant kitus metodus.
            
            
               IV PRIEDAS
            
            
               Maisto atliekų kiekio matavimo metodika, kai išsamus matavimas pagal III priede nustatytą metodiką netaikomas 
            
         
         
            
               Kai išsamus matavimas, nurodytas 2 straipsnyje, netaikomas, maisto atliekų, susidariusių konkrečiu maisto tiekimo grandinės etapu, kiekis matuojamas taikant bet kurį iš toliau nurodytų metodų arba šių metodų derinį:
            
            
               a)maisto atliekų kiekio apskaičiavimas remiantis naujausiais turimais duomenimis apie maisto atliekų dalį konkrečiu maisto tiekimo grandinės etapu (nustatytą pagal III priedą) ir bendrą tuo etapu susidarančių atliekų kiekį. Bendras susidariusių atliekų kiekis konkrečiu maisto tiekimo grandinės etapu nustatomas remiantis duomenimis, pateiktais pagal Europos Parlamento ir Tarybos Reglamento (EB) Nr. 2150/2002
                  3
                reikalavimus apie kiekvieną iš I priede nurodytų maisto tiekimo grandinės etapų. Jei tokių duomenų tam tikrais metais nėra, naudojami ankstesnių metų duomenys;
            
            
               b)maisto atliekų kiekio apskaičiavimas remiantis socialiniais ir ekonominiais duomenimis, susijusiais su atitinkamais maisto tiekimo grandinės etapais. Apskaičiuojant maisto atliekų kiekį atsižvelgiama į naujausius duomenis apie maisto atliekų, susidariusių maisto tiekimo grandinės etapu, kiekius ir į laikotarpiu nuo paskutinio duomenų įvertinimo iki dabartinio ataskaitinio laikotarpio vieno ar daugiau iš šių socialinių ir ekonominių rodiklių padidėjimą ar sumažėjimą:
            
            
                     
                        Maisto tiekimo grandinės etapas
                     
                  
                  
                     
                        Rodiklis
                     
                  
               
                     
                        Pirminė gamyba
                     
                  
                  
                     
                        ·Maisto gamyba žemės ūkio, žuvininkystės ir medžioklės sektoriuose
                     
                  
               
                     
                        Perdirbimas ir gamyba
                     
                  
                  
                     
                        ·Perdirbto maisto gamyba, remiantis PRODCOM
                           4
                         duomenimis. 
                     
                  
               
                     
                        Mažmeninis ir kitoks maisto paskirstymas
                     
                  
                  
                     
                        ·Maisto produktų apyvarta
                     
                     
                        ·Žmonių skaičius 
                     
                  
               
                     
                        Restoranai ir maitinimo paslaugos
                     
                  
                  
                     
                        ·Apyvarta
                     
                     
                        ·Užimtumas (etato ekvivalentais) 
                     
                  
               
                     
                        Namų ūkiai
                     
                  
                  
                     
                        ·Žmonių skaičius
                     
                     
                        ·Namų ūkių disponuojamosios pajamos
                           5
                        
                     
                  
               
               Valstybės narės gali naudoti kitus rodiklius, jei jie labiau susiję su maisto atliekų susidarymu tam tikru maisto tiekimo grandinės etapu. 
            
         
         
            
                  
                     (1)
                  
                        2002 m. lapkričio 25 d. Europos Parlamento ir Tarybos reglamento (EB) Nr. 2150/2002 dėl atliekų statistikos (OL L 332, 2002 12 9, p. 1) I priedo 8 skirsnio 1 punktas.
               
               
                  
                     (2)
                  
                        2000 m. gegužės 3 d. Komisijos sprendimas 2000/532/EB, keičiantis sprendimą 94/3/EB, nustatantį atliekų sąrašą pagal Tarybos direktyvos 75/442/EEB dėl atliekų 1 straipsnio a dalį, ir Tarybos sprendimą 94/904/EB, nustatantį pavojingų atliekų sąrašą pagal Tarybos direktyvos 91/689/EEB dėl pavojingų medžiagų 1 straipsnio 4 dalį (OL L 226, 2000 9 6, p. 3).
               
               
                  
                     (3)
                  
                        2002 m. lapkričio 25 d. Europos Parlamento ir Tarybos reglamentas (EB) Nr. 2150/2002 dėl atliekų statistikos (OL L 332, 2002 12 9, p. 1).
               
               
                  
                     (4)
                  
                        2004 m. balandžio 29 d. Komisijos reglamentas (EB) Nr. 912/2004, įgyvendinantis Tarybos reglamentą (EEB) Nr. 3924/91 dėl Bendrijos pramonės produkcijos tyrimo nustatymo (OL L 163, 2004 4 30, p. 71).
               
               
                  
                     (5)
                  
                        Kaip pranešė Eurostatas.